**SürGősségi Indítvány**

**Szombathely Megyei Jogú Város Közgyűlésének 2014. szeptember 11-i ülésére**

**Javaslat a reklám elhelyezés szabályairól szóló 4/2014. (II.10.) önkormányzati rendelet módosítására**

Szombathely Megyei Jogú Város Közgyűlése 2014. január 30-i ülésén a reklám elhelyezés szabályairól új önkormányzati rendeletet alkotott, melyet a 11/2014.(III.4.) és a 20/2014.(V.5.) számú önkormányzati rendeletek módosítottak.

Az őszi választási kampányban a helyi jelölő szervezetek és a független jelöltek azonos feltételű közterületi megjelenése érdekében javaslatot teszünk a kampány időszak alatt mobil plakáttartó berendezés kihelyezhetőségére. A módosító javaslat közterület használati szerződés megkötése nélkül engedélyezi a választási plakátokat tartalmazó, mobil plakáttartó berendezések kihelyezését a kampányidőszakban.

A kampányidőszak már megkezdődött, így az új szabályozás hatályba léptetésére a lehető legkorábbi időpontra teszünk javaslatot.

A jogalkotásról szóló 2010. évi CXXX. törvény (továbbiakban: Jat.) 17.§-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a Közgyűlést tájékoztatni kell. A hatásvizsgálatot elkészítettük és az előterjesztés mellékleteként csatoljuk. Szintén elkészítettük a fenti törvény 18.§-ban foglaltak szerint a rendelet-tervezet indokolását.

Kérem a Tisztelt Közgyűlést, hogy az SZMSZ 16 §-ára hivatkozással az indítványt sürgősségi indítványként napirendre tűzni, megtárgyalni, a rendelet-tervezetet elfogadni és a hatályba léptetés konkrét időpontját meghatározni szíveskedjék figyelemmel arra, hogy a Jat. 7.§ (2) bekezdése alapján csak a kihirdetést követően léphet hatályba a helyi rendelet.

 Szombathely, 2014. szeptember 11.

 **/: Dr. Puskás Tivadar :/**